Til medlemmerne 16. marts 2024

Referat af ordinær generalforsamling 2024 afholdt d. 16. marts 2024 kl. 12:30 hos Mogens Maltby

1. Valg af dirigent og referent

Som dirigent valgtes Uffe Thorlacius, som konstaterede, at generalforsamlingen var beslutningsdygtig.

Som referent valgtes Mogens Maltby.

1. Bestyrelsens beretning

Hans Nielsen er i starten af 2023 afgået ved døden og udgår dermed af bestyrelsen. Bestyrelsen vil gerne takke for den store indsats Hans har ydet for naturen og som initiativtager til Virum Brolaug og udtrykke, hvor trist det er, at naturen og Brolauget pludselig har mistet Hans.

2023 var endnu et godt år for broerne og brolauget. Broerne blev brugt flittigt.

Medlemsantallet er tilfredsstillende. Broerne viser begyndende tegn på slid og ælde, men er stadig i god stand.

Isætning af broerne skete den 18. marts 2023. Isætningerne gik godt. Broen ved Kaningården og den inderste halvdel af broen ved Furesøvej 125B forblev i søen vinteren over. Det gik godt og broerne blev benyttet af vinterbadere, vinterroere og folk der bare gerne vil ud på broerne under en gåtur.

Den ordinære generalforsamling 2023 blev afholdt den 18. marts på formandens adresse efter isætningen. Referatet ligger på hjemmesiden: Virumbrolaug.dk.

Lars Wodschow og Mogens Maltby modtog genvalg. Niels Bindesbøll blev valgt som nyt bestyrelsesmedlem for en toårig periode.

Vi afholdt kun et egentligt bestyrelsesmøde i 2023, nemlig den 18. marts efter generalforsamlingen. Vi har efterfølgende primært brugt e-mails til aftaler og beslutninger, og det har virket udmærket.

2023 sæsonen har været endnu et ”drift-år” ligesom de foregående år. Broerne virker efter hensigten. Broen ved Furesøparken 125B fik knækket et par brædder, da nogen tilsyneladende havde hoppet eller lignende på gelændertovet, hvilket medførte, at broen tog skade. Det reparerede vi midlertidigt. Senere valgte vi at udbedre skaderne og yderligere udskifte et par brædder, der var slidte og viste begyndende ælde. Billeder kan se på hjemmesiden. Ellers har vi ikke registreret uheld. Kun mange gode oplevelser. Foreningens tilsyn med broerne har ikke givet problemer.

Hans Nielsen tog sig af vores hjemmeside Virumbrolaug.dk og vores e-mail: virum.brolaug@gmail.com. Det har været en udfordring at opdatere adgange og design og hjemmesidens indhold. Det er nu på plads. Lars Wodschow er webmaster.

Vi valgte at lade alle 3 broer blive i søen over vinteren 2023/2024. Vi aftalte at holde et vågent øje med vejrudsigterne for at kunne tage broerne op med kort varsel, hvis en isvinter truede. Allerede i december 2023 kom der en kold periode med is på søerne, men broerne var ikke i fare. Furesøen iser til meget senere end de omkringliggende mindre søer. Efter vinteren 23/24 vil vi evaluere, om det er det rigtige, at lade broerne blive i søen vinteren over.

46 har betalt kontingent i 2023. Vi gør ikke noget ekstra lige nu for at hverve flere medlemmer. Formuen skønnes at være tilfredsstillende og tilstrækkelig.

Brolauget har en likvid beholdning til vedligehold og reparationer, som svarer til 15% af broernes anskaffelsespris.

Beretningen blev taget til efterretning.

1. Fremlæggelse af regnskab

Regnskabet, som er vedhæftet referatet, blev gennemgået og godkendt.

1. Fastsættelse af kontingent for det efterfølgende år

Kontingentet blev fastsat til fortsat at være kr. 100,- pr. år.

1. Indkomne forslag

Der var ikke indkommet nogle forslag.

1. Valg til bestyrelsen

Uffe Thorlacius, Steffen Jensen, Niels Frederiksen og Hans-Henrik Mørup var på valg. De modtog alle genvalg.

Der blev ikke valgt nogle suppleanter til bestyrelsen. Det vurderedes, at de nuværende 7 medlemmer er tilstrækkeligt. Bestyrelsen skal have mellem 5 og 9 medlemmer.

1. Valg af revisor og revisorsuppleant

Ib Johannesen blev genvalgt som revisor. Der blev ikke valgt nogen revisorsuppleant.

1. Eventuelt

Kasserer Uffe Thorlacius orienterede om, at han har modtaget en del kontingent-indbetalinger for 2024 og vil rykke dem, der endnu ikke har betalt, via MobilePay.

Mogens Maltby, Virum 16. marts 2024